København, 19. marts 2013

VEGA og Smash!Bang!Pow! præsenterer

**Svenske The Tallest Man On Earth tilbage i Store VEGA**

*Måske er han ikke verdens højeste mand, men svenske The Tallest Man On Earth er ganske vist en stor musiker med varm, velskrevet folkrock og en dedikeret fanskare. Torsdag den 21. november er han tilbage i Store VEGA.*

Siden Kristian Matsson aka [The Tallest Man On Earth](http://www.thetallestmanonearth.com/) udgav sin solodebut i 2008, har hans rustikke og melodiske take på folkgenren betaget et stødt voksende publikum verden over. I november vender han tilbage til Danmark med sin anden koncert i Store VEGA, som han også gæstede i november 2012. På samme tour kommer han også til Voxhall i Aarhus, som han besøger for første gang.

The Tallest Man On Earth udgav i juni 2012 sit tredje og seneste studiealbum *There's No Leaving Now* på det kvalitetsbevidste pladeselskab Dead Oceans. På dette album supplerer Matsson sin karakteristiske nasale vokal og sit riff-prægede guitarspil med neddæmpet percussion, klaver og præcist fingerspil. Det slog dørene til de store scener op på vid gab, og siden udgivelsen har publikum over hele verden taget hans sublime sange ind og omfavnet den ikke specielt høje svensker.

Når han den 21. november gæster Store VEGA for anden gang, er det næste skridt i The Tallest Man On Earths flotte karriere, som herhjemme allerede tæller tre udsolgte klubkoncerter og en optræden på Roskilde Festival 2011 i et helt pakket Odeon-telt.

Se The Tallest Man on Earths video til nummeret ”Love Is All” [HER](http://www.youtube.com/watch?v=rvWstzEUTfU).

**Fakta om koncerten**
The Tallest Man On Earth (SE)
Torsdag den 21. november 2013 kl. 20.00
Store VEGA, Enghavevej 40, 1674 Kbh. V
Pris: 300 kr. + gebyr
Billetsalget starter mandag den 15. april kl. 10 via VEGAs hjemmeside, Billetnet og på posthuset.
[Læs mere og køb billet til koncerten med The Tallest Man on Earth](http://vega.dk/arrangementer/the-tallest-man-on-earth-11231.html).

For yderligere oplysninger kontakt venligst

Camilla Grausen

Kommunikationsmedarbejder, VEGA
cg@vega.dk